Oslo-politiet fulgte etter lommetyver - fant hus fylt med tyvegods

Så langt har politiet funnet gjenstander fra ni ulike boliginnbrudd. Syv personer er blitt pågrepet.

I tillegg til stjålne telefoner fant politiet annet tyvegods i dette huset som ligger sør i Oslo, i bydel Søndre Nordstrand. Ingar Storfjell

Henrik Arneberg

20. sep. 2015 09:13 Sist oppdatert 16. november 2015

De syv ble 4. september varetektsfengslet med brev— og besøkskontroll i fire uker i Oslo tingrett.

Politiadvokat Mona Brandmo opplyser at de siktede ble pågrepet i forbindelse med at det ble gjort et større beslag av tyvegods. Samtlige er rumenske statsborgere og hadde tilhold i et falleferdig hus på Søndre Nordstrand.

Aftenposten skrev i mai at mellom 25 - 40 personer bodde ulovlig i det aktuelle huset.

Les saken:Her bodde det 25 - 40 mennesker. - Helsefarlig, mener kommunen

— De ble avslørt i forbindelse med at politiet sporet lommetyver til den aktuelle adressen. I tillegg til stjålne telefoner fant politiet annet tyvegods i huset. Det ble derfor foretatt en ytterligere ransaking og funnet gjenstander som stammer fra boliginnbrudd. Det er hittil sporet tyvegods tilbake til ni boliginnbrudd og et bibliotek, sier Brandmo.

Tips? Kontakt Aftenpostens journalist her

Tidligere rom-talsmann siktet

I tillegg til kontanter ble elektronisk utstyr, blant annet Ipader, datamaskiner og mobiltelefoner beslaglagt. Politiet jobber fortsatt med å få oversikt over tyvegodset.

I kjennelsen kommer det frem at en av de siktede, en 31-åring som ikke har erkjent straffskyld, ble pågrepet med PC-utstyr hvor serienummer var fjernet, samt mobiltelefoner.

En av datamaskinene som ble funnet i huset under ransakelsen.

Under pågripelsen forklarte mannen at han hadde fått gjenstandene av en kamerat han ikke kunne navngi, mens han i retten forklarte seg annerledes. Ifølge politiet ble PC-en og mobiltelefonen funnet på mannens rom i huset.

— Han bodde i huset med de seks andre, og må ha hatt kjennskap til at det befant seg stjålne gjenstander der som kan knyttes til blant annet boliginnbrudd, sier Brandmo.

- Hvordan kan dere knytte tyvegodset direkte til de siktede?

— Ingen av dem har fast arbeid eller fast bopel i Norge. Politiet mener at det på bakgrunn av deres økonomiske situasjon ikke er naturlig å være i besittelse av så mye gods. Videre vil etterforskningen ta sikte på å finne ut hvorvidt de siktede kan knyttes til de ulike stedene der innbruddene er blitt begått.

- Ikke gjort noe straffbart

31-åringens forsvarer, Shayantini Moorthy, sier at klienten stiller seg totalt uforstående til siktelsen.

En skjerm som ble funnet i huset under ransakelsen.

— Han har bodd i huset, men visste ikke at det var tyvegods der. Min klient mener han ikke har gjort noe straffbart, og aksepterer ikke fengslingsgrunnlaget. Han har i sitt arbeid hatt kontakt med mer enn 600 romfolk og føler seg dratt inn i situasjonen fordi han bodde i huset. Vi vil be om at det blir gjort ytterligere etterforskningsskritt for å oppklare hans status i denne saken.

Mannen ble i 2004 dømt til flere års fengsel for bedrageri i en lokal rumensk domstol, men klarte å komme seg til Norge før soning. Det rumenske justisdepartementet har siden 2012 krevd han utlevert til Romania. Oslo tingrett avslo dette, men lagmannsretten mente han kunne utleveres. Saken ble anket til Høyesterett, men forkastet.

— Vedtaket er påklaget til kongen i statsråd, sier Moorthy.